### Beslutning

Godkendt.

### Sagsfremstilling

## Resume og sagens baggrund

Denne sag
orienterer om status for anlæg af kystsikringstiltag i [adresse]. Projektet nærmer
sig afslutningen af de indledende feltundersøgelser, som har omfattet
registreringer inden for fredede og beskyttede naturområder samt observationer
af beskyttede dyrearter. Den videre proces omfatter udarbejdelse og indsendelse
af VVM-screeningsansøgning. Projektet afventer herefter en endelig myndighedsafgørelse,
som vil danne grundlag for den videre planlægning og eventuel realisering af
kystsikringstiltagene.

## Indstillinger

Chefen for
Vej, Ejendom og Affald indstiller, at orienteringen tages til efterretning.

## Behandling

Teknik- og
Miljøudvalget.

## Sagsfremstilling

Der er på nuværende tidspunkt gennemført en
række tekniske og juridiske aktiviteter i projektet, herunder opmåling af
relevante arealer, udarbejdelse af servitutredegørelser samt vurderinger af
natur- og miljøforhold. Derudover er der arbejdet med håndtering af forhold
relateret til overfladevand, grundvand og spildevand. Projektet har også
omfattet afgrænsning af det planlagte kystsikringsområde samt fastlæggelse af
de nødvendige dimensioneringsforudsætninger. Se Bilag 1 for oversigtskort.

Parallelt med disse aktiviteter er der igangsat
myndighedsbehandling i form af en VVM-screening, som sker i forlængelse af de
vejr- og sæsonafhængige feltundersøgelser inden for fredede og beskyttede
naturområder samt registrering af beskyttede arter.

Det forventes, at der i løbet af 2025 foreligger
en afklaring af, hvorvidt projektet udløser krav om en fuld VVM. En sådan
afgørelse vil have betydning for omfanget af den videre myndighedsbehandling og
kan medføre, at feltundersøgelserne skal udvides. Det kan desuden blive
nødvendigt at indhente godkendelse fra relevante styrelser afhængigt af
projektets endelige udformning og påvirkning.

Efterfølgende arbejdes der hen imod at
færdiggøre skitse- og detailprojektering samt udarbejdelse af udbudsmateriale i
løbet af første kvartal 2026. Anlægsarbejderne forventes tidligst at kunne
igangsættes i andet kvartal 2026.

## Økonomiske konsekvenser

Ingen
bevillingsmæssige konsekvenser.